**Likumprojekta**

**“Grozījumi likumā “Sabiedriskā labuma organizāciju likums””**

**sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta stāšanās laiks | Likumprojekts “Grozījumi likumā “Sabiedriskā labuma organizāciju likums”” (turpmāk – Likumprojekts) ir izstrādāts ar mērķi pilnveidot un uzlabot Sabiedriskā labuma organizāciju likuma (turpmāk – Likums) normas, nodrošinot sabiedriskā labuma procesa pilnveidošanu, kā arī lai uzlabotu sabiedriskā labuma organizāciju (turpmāk – SLO) un nodokļu administrācijas sadarbību.  Likumā veikti grozījumi, kas skar SLO uzraudzības funkcijas veikšanu, nosakot konkrētus Valsts ieņēmumu dienesta (turpmāk – VID) uzdevumus un rīcību SLO uzraudzības funkcijas veikšanai, noteikti skaidrāki SLO statusa piešķiršanas kritēriji, kā arī noteikts, ka VID saziņa ar SLO, veicot VID izdoto administratīvo aktu, citas informācijas paziņošanu, notiek, izmantojot VID elektroniskās deklarēšanas sistēmu (turpmāk – EDS).  Likums stājas spēkā 2019.gada 1.jūlijā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Likumprojekts izstrādāts pēc Finanšu ministrijas (turpmāk – FM) iniciatīvas, veicot SLO darbības vides pilnveidošanu SLO jomā, ar mērķi samazināt administratīvo slogu iesaistītām pusēm, t.sk. nosakot skaidrāku regulējumu statusa saņemšanas un uzraudzības procesā. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Biedrību, nodibinājumu, kā arī reliģisko organizāciju un to iestāžu (turpmāk – RO) sabiedriskā labuma darbību regulē Likums, kura mērķis ir veicināt biedrību un nodibinājumu, kā arī RO sabiedriskā labuma darbību.  Grozījumi Likumā nepieciešami, lai novērstu Likuma normu dažādas interpretācijas iespējas, lai skaidri definētu visas ar VID kā Sabiedriskā labuma komisijas (turpmāk – Komisija) apkalpojošās institūcijas saistītās darbības, kā arī pilnveidotu SLO statusa piešķiršanas un sabiedriskā labuma darbības izvērtēšanas procesu.  SLO ir biedrības un nodibinājumi, kuru statūtos, satversmē vai nolikumā norādītais mērķis ir sabiedriskā labuma darbība, kā arī RO, kuras veic sabiedriskā labuma darbību, ja šīm biedrībām, nodibinājumiem un RO piešķirts SLO statuss un, ja tās izlieto savus ienākumus darbībām, kurām nav komerciāla rakstura un kuras vērstas uz sabiedriskā labuma darbības nodrošināšanu. SLO darbība veicama VID lēmumā par SLO statusa piešķiršanu noteiktajās jomās.  1. Likumprojektā noteikts, ka Komisijas darbību nodrošina VID, organizējot Komisijas sēdes, sagatavojot atzinumu projektus, citus Komisijas dokumentus, fiksējot Komisijas sēdes audio ierakstā. Tādējādi skaidri definētas VID veicamās darbības attiecībā uz Komisijas sekretariāta darba nodrošināšanu.  2. Administratīvā sloga mazināšanas nolūkā, lai nodrošinātu nepārtrauktību Komisijas darbā, kas ir saistīta ar Komisijas locekļu maiņu gadījumos, kad kāds no Komisijas locekļiem atkāpjas no amata pienākumu pildīšanas, tādejādi nodrošinot informācijas pieejamību par Komisijas pārstāvja atkāpšanos ir vienas institūcijas rīcībā, kas ļautu daudz ātrāk un savlaicīgāk nodot informāciju par nepieciešamību veikt grozījumus MK rīkojuma sagatavošanā par Komisijas personālsastāva izmaiņām. Likumprojekts paredz, ka Komisijas personālsastāvu ar rīkojumu apstiprina VID ģenerāldirektors nevis Ministru kabinets, tādējādi mazinot administratīvo slogu.  3. VID saziņai, (t.sk., veicot informācijas paziņošanu, iesniegšanu ar nodokļu maksātāju) izmanto VID EDS. Saskaņā ar likuma “Par nodokļiem un nodevām” 15.panta pirmās daļas 3.punktā noteikto nodokļu maksātājam ir pienākums iesniegt nodokļu administrācijai elektroniska dokumenta veidā šajā likumā vai konkrētajos nodokļu likumos paredzētās nodokļu deklarācijas un informatīvās deklarācijas normatīvajos aktos noteiktajos termiņos.  Likuma “Par nodokļiem un nodevām” 7.2 panta pirmajā daļā noteikts, ka VID izdoto administratīvo aktu (arī nelabvēlīgu administratīvo aktu) un citus lēmumus, dokumentus un informāciju nodokļu maksātājam, kurš ir VID EDS lietotājs, paziņo, izmantojot VID EDS, vienlaikus par to nosūtot informāciju uz nodokļu maksātāja EDS norādīto elektronisko adresi, ja nodokļu maksātājam ir aktivizēts oficiālās elektroniskās adreses konts.  No likuma “Par nodokļiem un nodevām” 7.2 panta pirmās daļas un 15.panta pirmās daļas 3.punkta izriet, ka VID saziņai ar juridiskām personām un otrādi izmanto VID EDS.  Savukārt, Likumā noteikta lēmumu paziņošanas kārtība – nosūtīšana pa pastu, un SLO iepriekšēja gada darbības pārskatu iesniegšana papīra formātā.  Mainot iepriekšējo VID saziņas ar SLO kārtību, pielīdzinot to VID komunikācijai ar citiem subjektiem, Likumprojektā ir noteikts, ka VID un SLO saziņa veicama elektroniski – VID EDS, t.i., Likumprojektā ir noteikti vienādi nosacījumi attiecībā uz VID saziņu ar SLO.  VID saziņai ar biedrībām, nodibinājumiem un RO, t.sk., SLO, un otrādi izmanto VID EDS. VID EDS lietošanai ir pieteikušās 99,9% no reģistrētajām SLO.  Likumprojekta 15.1 pants nosaka kārtību, kādā veidā VID paziņo lēmumu par SLO statusa piešķiršanu, atteikumu piešķirt SLO statusu un lēmumu par SLO statusa atņemšanu.  4. Lai nodrošinātu vienveidīgas terminoloģijas lietošanu, Likumā ir aizstāts termins “mājaslapā internetā” ar terminu “tīmekļa vietnē” ([www.vid.gov.lv)](http://www.vid.gov.lv))”.  5. Likumprojekts ir papildināts, nosakot, ka SLO reģistrā ieraksta SLO nosaukumu, reģistrācijas numuru un adresi.  6. Likuma 7.panta trešās daļas 5.punktā noteikts, lai varētu pieņemt lēmumu par SLO statusa piešķiršanu, tiek izvērtēts gada pārskats, ja atbilstoši normatīvo aktu prasībām biedrībai, nodibinājumam vai RO ir pienākums to sagatavot.  Nodokļu parāda neesamība ir priekšnoteikums sabiedriskā labuma statusa piešķiršanai. Likumprojektā ir noteikts, ka par visiem biedrības, nodibinājuma vai RO darbības gadiem, ir jābūt iesniegtiem gada pārskatiem. Tādējādi uz SLO statusu varēs pretendēt tikai tādas biedrības, nodibinājumi un RO, kuras būs izpildījušas normatīvajos aktos noteiktos pienākumus attiecībā uz pārskatu iesniegšanu un VID rīcībā būs visa nepieciešamā informācija par biedrības, nodibinājuma un RO darbību un mantas vai finanšu līdzekļu izcelsmi, ļaujot pārliecināties, ka SLO dibināšanas mērķis ir sabiedriskā labuma darbības veikšana.  7. Lai SLO statusa piešķiršana būtu pamatotāka un kvalitatīvāka, Likumprojektā noteikts, ka biedrībai, nodibinājumam vai RO sabiedriskā labuma organizācijas statusu var piešķirt, ja šī organizācija vismaz vienu gadu pēc tās dibināšanas ir darbojusies kādā no sabiedriskā labuma darbības jomām.  8. Likumprojektā noteikts, ja Komisijai rodas šaubas par biedrības, nodibinājuma vai RO atbilstību konkrētai SLO darbības jomai, Valsts ieņēmumu dienests pieprasa attiecīgās institūcijas (ministrijas, pašvaldības institūcijas) atzinumu.  9. Saskaņā ar Likuma 8.panta pirmās daļas 3. un 4.punktu VID lēmumu par atteikumu piešķirt SLO statusu pieņem, pamatojoties uz Komisijas motivētu atzinumu, ja biedrībai, nodibinājumam vai RO ir nodokļu parādi vai biedrība, nodibinājums vai RO pēc VID rakstveida pieprasījuma 90 dienu laikā nav iesniegusi šā Likuma 7.panta pirmajā, otrajā un sestajā daļā minētās ziņas un dokumentus.  Šobrīd, ievērojot Likuma 8.panta pirmās daļas 3. un 4.punktā noteikto, konstatējot minētajās tiesību normās norādītos faktiskos apstākļus, lai VID pieņemtu lēmumu par atteikumu piešķirt SLO statusu, ir nepieciešams izvērtēt Komisijas atzinumu.  Likumprojekts ir papildināts, nosakot kādos gadījumos VID var pieņemt lēmumu par atteikumu piešķirt SLO statusu bez Komisijas motivēta atzinuma, t.i., gadījumos:   * biedrība, nodibinājums vai RO pēc VID rakstiska pieprasījuma 30 dienu laikā nav iesniegusi pieprasītos dokumentus; * biedrība, nodibinājums vai RO nav iesniegusi gada pārskatu par kādu no tās darbības gadiem, ja atbilstoši normatīvo aktu prasībām biedrībai, nodibinājumam vai RO bija pienākums to sagatavot un iepriekšējā gada darbības pārskatu un turpmākās darbības plānu.   VID pieņem lēmumu par atteikumu piešķirt SLO statusu bez Komisijas motivēta atzinuma, ja Valsts drošības iestāde ir izvērtējusi riskus valsts drošības interesēm, ko rada SLO darbības būtība un darbības mērķi, un par tiem sniegusi atzinumu VID.  Atbilstoši Valsts drošības iestāžu likuma 11.panta pirmajai daļai, valsts drošības iestādes ir Satversmes aizsardzības birojs, Militārās izlūkošanas un drošības dienests un Drošības policija. Valsts drošības iestāžu kompetencē nav konstatēt normatīvo aktu pārkāpumus attiecībā uz SLO darbību, bet gan izvērtēt riskus valsts drošības interesēm, ko rada SLO darbība, un darbības mērķi.  Likumprojekts paredz, ka Valsts drošības iestādes sniedz atzinumu, izvērtējot SLO riskus valsts drošības interesēm. Savukārt VID pieņem lēmumu. VID pienākums ir informēt Komisiju par VID pieņemtajiem lēmumiem atteikt SLO statusa piešķiršanu, ja tie pieņemti bez Komisijas atzinuma.  Saskaņā ar Likuma 6.panta otrajā daļā noteikto, Komisija sniedz VID motivētu atzinumu par biedrības, nodibinājuma vai RO atbilstību SLO darbības būtībai, kā ar par tās mantas un finanšu līdzekļu izlietojuma atbilstību šā Likuma noteikumiem. Komisijas locekļi nevērtē VID kompetences nodokļu jautājumos, kā arī VID pieņemtos lēmumus par VID kompetences jautājumiem.  SLO statusa piešķiršanas priekšnoteikums ir gan nodokļu parāda neesamība, gan pilnvērtīga informācija iesniegtajos dokumentos, gan tas, ka ir saņemts attiecīgās iestādes atzinums par konstatētajiem pārkāpumiem SLO darbībā, lai VID varētu izskatīt jautājumu (virzīt uz Komisiju) par statusa piešķiršanu. Konstatējot Likuma 8.panta pirmās daļas 3.un 4.punktā noteiktos kritērijus (nodokļu parāds un pieprasīto dokumentu neiesniegšana) VID ir tiesības nepiešķirt SLO statusu. Tādējādi, efektivizējot SLO statusa piešķiršanas procesu, Likumprojektā ir ietvertas VID tiesības atteikt piešķirt SLO statusu, ja biedrība, nodibinājums vai RO nav iesniegusi gada pārskatu, tās nav atsaukušās uz VID pieprasījumu iesniegt papildus dokumentus vai informāciju.  10. Pilnveidojot SLO darbības vidi, Likumprojekts papildināts, nosakot, ka ziedojums var būt arī pakalpojums, ne tikai manta un finanšu līdzekļi. Piemēram, ziedojums ir sniegtais transporta pakalpojums SLO.  Vienlaikus Likumprojektā ir ietverti grozījumi, lai veidotu latviešu valodai atbilstošus vārdu savienojumus, ņemot vērā, ka pakalpojumus var sniegt vai saņemt, bet tos nevar nodot, izlietot vai sadalīt, bet atgūt tikai finanšu līdzekļus atbilstoši izmantotā pakalpojuma izmaksām.  11. Saskaņā ar Likuma 13.panta trešo daļu, Komisija katru gadu izskata SLO gada pārskatu, iepriekšējā gada darbības pārskatu, kā arī VID informāciju par nodokļu samaksu un pašvaldības izziņu par nekustamā īpašuma nodokļa samaksu, izvērtē SLO atbilstību sabiedriskā labuma darbības būtībai. Ja Komisijai rodas pamatotas šaubas par SLO saņemto ziedojumu izlietojuma atbilstību Likuma prasībām, VID atbilstoši savai kompetencei veic attiecīgu pārbaudi un sniedz Komisijai informāciju par pārbaudes rezultātiem.  VID SLO uzraudzības procesā, jau pirms dokumentu nodošanas Komisijai, var konstatēt, ka organizācijas iesniegto dokumentu apjoms sabiedriskā labuma darbības atbilstības izvērtēšanai ir nepietiekošs un, lai iegūtu pilnvērtīgu informāciju par SLO aktivitātēm un iesniegtu to Komisijai vērtēšanai, VID izmanto likumā “Par Valsts ieņēmumu dienestu” 10.pantā noteiktās VID ierēdņu tiesības nodokļu administrēšanā, pieprasot SLO sniegt papildu informāciju ar mērķi - noskaidrot vai SLO norādītās aktivitātes atbilst sabiedriskā labuma darbības būtībai. Šādu informāciju VID pieprasa tikai gadījumā, ja SLO nav norādījusi pietiekamu informāciju, lai varētu izdarīt secinājumu, ka konkrēti veiktā SLO aktivitāte ir sabiedriskā labuma darbības ietvaros.  Likuma 13.pants ir papildināts, nosakot, ka pieprasītie dokumenti un ziņas ir jāiesniedz VID 30 dienu laikā.  Likuma “Par grāmatvedību” 2.pants noteic, ka grāmatvedības sniegtajai informācijai jābūt patiesai, salīdzināmai, savlaicīgai, nozīmīgai, saprotamai un pilnīgai. Savukārt Ministru kabineta 2006.gada 3.oktobra noteikumu Nr.808 “Noteikumi par biedrību, nodibinājumu un arodbiedrību gada pārskatiem” 61.1 punkts paredz, ka biedrību, nodibinājumu vai arodbiedrību gada pārskati pēc to iesniegšanas VID, piecu darba dienu laikā elektroniski tiek nodoti Uzņēmumu reģistram.  Valsts ieņēmumu dienests, pamatojoties uz izmaiņām, kas izdarītas Uzņēmumu reģistra attiecīgajos reģistros par SLO nosaukuma vai adreses maiņu, aktualizē informāciju Sabiedriskā labuma organizāciju reģistrā.  12. Likumprojektā 13.pantā ir noteikts, ka SLO ir pienākums sniegt informāciju par saņemto ziedojumu izlietojumu[[1]](#footnote-1) un informācijai jābūt sagatavotai tā, lai nodrošinātu ziedojumu izlietojuma izsekojamību līdz gala labuma guvējam un caurskatāmību. Šādu nosacījumu ieviešana nodrošinās ziedošanas procesa caurskatāmību, darījumu izsekojamību, kā arī nodrošinās informācijas atklātību, t.i., sabiedrībai būs iespēja iegūt vispusīgu informāciju par saņemto ziedojumu izlietojumu. Šo informāciju būs nepieciešams iesniegt pēc VID pieprasījuma, neradot papildu administratīvo slogu ne VID, ne SLO.  13. Likumprojekta 14.pants ir papildināts ar nosacījumiem, kad VID var pieņemt lēmumu par SLO statusa atņemšanu:   * biedrība, nodibinājums vai RO pēc VID rakstveida pieprasījuma 30 dienu laikā nav iesniegusi pieprasīto informāciju un dokumentus; * biedrība, nodibinājums vai RO nav iesniegusi gada pārskatu, iepriekšējā gada darbības pārskatu un turpmākās darbības plānu par kādu no tās darbības gadiem, ja atbilstoši normatīvo aktu prasībām biedrībai, nodibinājumam vai RO bija pienākums tos sagatavot.   VID pieņem lēmumu par SLO statusa atņemšanu, ja valsts drošības iestāde ir konstatējusi riskus valsts drošības interesēm, ko rada SLO darbības būtība un darbības mērķi, un par tiem sniegusi atzinumu Valsts ieņēmumu dienestam. |
| 3. | Projekta izstrādē iesaistītās institūcijas un publiskas personas kapitālsabiedrības | Par Likumprojekta izstrādi atbildīgā institūcija ir FM.  Likumprojekts izstrādāts, ņemot vērā VID priekšlikumus.  Turpmākā SLO tiesiskā regulējuma pilnveidošanā iesaistīsies arī Korupcijas novēršanas un apkarošanas birojs, lai nodrošinātu vispusīgu faktiskās situācijas izvērtēšanu. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Nevalstiskās organizācijas, t.sk. biedrības, nodibinājumi un RO, kurām piešķirts SLO statuss.  Saskaņā ar VID sniegto informāciju, pēc stāvokļa uz 2018.gada 1.oktobri ir 2779 SLO, no tām:   * 2336 biedrības; * 362 nodibinājumi; * 81 RO. |
| 2. | Tiesiskā regulējuma ietekme uz tautsaimniecību un administratīvo slogu | Likumprojekta pieņemšana neatstāj ietekmi uz tautsaimniecību.  Administratīvā sloga mazināšanas nolūkā, lai nodrošinātu nepārtrauktību Komisijas darbā, kas ir saistīta ar Komisijas locekļu maiņu gadījumos, kad kāds no Komisijas locekļiem atkāpjas no amata pienākumu pildīšanas, tādejādi nodrošinot informācijas pieejamību par Komisijas pārstāvja atkāpšanos ir vienas institūcijas rīcībā, kas ļautu daudz ātrāk un savlaicīgāk nodot informāciju par nepieciešamību veikt grozījumus MK rīkojuma sagatavošanā par Komisijas personālsastāva izmaiņām. Likumprojekts paredz, ka Komisijas personālsastāvu apstiprina VID ģenerāldirektors nevis Ministru kabinets, tādējādi mazinot administratīvo slogu.  Likumprojektā noteiktais ziedojuma saņēmēja pienākums sniegt informāciju par saņemto ziedojumu izlietojumu neskar ietekmi uz valsts budžetu.  Savukārt jau šobrīd VID veic informācijas apkopošanu par ziedojumiem, apkopojot SLO Ziedojumu un dāvinājuma pārskatā un šī pārskata 4.pielikumā sniegto informāciju. |
| 3. | Administratīvo izmaksu monetārs novērtējums | Administratīvās izmaksas nepārsniegs normatīvajos aktos noteiktos izdevumu apmērus, kad nepieciešams novērtējums. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Informācija par Likumprojekta izstrādi 2018.gada 9.aprīlī ievietota FM tīmekļa vietnē:  <http://www.fm.gov.lv/lv/sabiedribas_lidzdaliba/>  tiesibu\_aktu\_projekti/nodoklu\_politika#project459  Nevalstisko organizāciju un Ministru kabineta sadarbības memoranda īstenošanas padomes (turpmāk – Memoranda padome) darba plānā 2018.gadam iekļauts darba uzdevums par SLO darbības vides pilnveidošanu un uzlabošanu. |
| 2. | Sabiedrības līdzdalība projekta izstrādē | Memoranda padomes 2018.gada 18.aprīļa sēdē izskatīts jautājums par FM izstrādātajiem priekšlikumiem grozījumiem Likumā.  2018.gada 11.maijā FM notika sanāksme ar nevalstisko organizāciju (turpmāk – NVO) pārstāvjiem par izstrādāto Likumprojektu.  2018.gada 30.augustā FM notika sanāksme ar NVO pārstāvjiem, lai pārrunātu par Likumprojekta virzības gaitu.  2018.gada 26.septembra Memoranda padomes sēdē FM informēja par Likumprojekta virzības gaitu. |
| 3. | Sabiedrības līdzdalības rezultāti | Memoranda padomes sēdē 2018.gada 18.aprīlī un Komisijas 2018.gada 12.aprīļa sēdē FM informēja par priekšlikumiem grozījumiem Likumā.  Notikušas tikšanās, sanāksmes, diskusijas un sarakste ar:   * NVO pārstāvjiem, t.sk., par SLO problēmjautājumiem; * Korupcijas novēršanas un apkarošanas biroja pārstāvjiem jautājumā par SLO uzraudzības procesa pilnveidošanu, SLO definīcijas pilnveidošanu, turpinot darbu pie SLO problēmjautājumu risināšanas, t.sk., SLO statusa piešķiršanas un uzraudzības procedūras pilnveidošanas.   2018.gada 11.maijā FM rīkotajā sanāksmē ar NVO pārstāvjiem tika izskatītas visas Likumprojekta normas, vienojoties par Likumprojektā iekļaujamām normām un par jautājumiem (ziedojumu nodošana trešajām personām, profesionālās darbības atbalstīšanu, SLO saimnieciskā darbību un ziedojumu procentuālo izlietojumu sabiedriskā labuma darbībai), par kuriem jāturpina diskusijas. Sanāksmē vienojās par Likumprojekta normu turpmāku virzību.  2018.gada 30.augusta sanāksmē ar NVO pārstāvjiem FM pārrunāja konceptuāli svarīgus Likumprojekta turpmākās virzības jautājumus.  Likumprojekta apspriešanas laikā NVO izvirzīja papildu konceptuālus jautājumus par:   * nepieciešamību palielināt Komisijas darbības efektivitāti, optimizējot izskatāmās lietas; * skaidrāku regulējumu SLO saimnieciskajai darbībai; * SLO mantas un finanšu līdzekļu izlietošanas ierobežojumiem, t.sk. neizmantoto ziedojumu ieguldīšana vērtspapīros; * par ziedojumu nodošanu ārstniecības/ kultūras/ mākslas/ institūcijām; * par riska vadības elementu ietveršanu Likuma 13.pantā; * NVO grāmatvedības kārtošanas normatīvā regulējuma pārskatīšanu.   Šo jautājumu tālāka virzība ir iespējama pēc Memoranda darba plāna 2018.gadam 1.4.punktā noteiktās darba grupas darba pabeigšanas.  Jautājumu risināšana atkarīga no Memoranda padomes darba grupas darba rezultāta. Darba grupas vadītājs – biedrības “Ascendum” pārstāvis un darba grupas locekļi: biedrība “Latvijas Pilsoniskā alianse”, FM, VID, Tieslietu ministrija, Kultūras ministrija, Pārresoru koordinācijas centrs u.c. strādās ar mērķi, lai vienotos par konkrētiem priekšlikumiem līdz 2019.gada 1.jūlijam. |
| 4. | Cita informācija | Sabiedrība pēc normatīvā akta pieņemšanas tiks informēta ar publikāciju oficiālajā izdevumā “Latvijas Vēstnesis”, kā arī tas tiks ievietots bezmaksas normatīvo aktu datu bāzē [www.likumi.lv](http://www.likumi.lv).  Likums tiks ievietots VID tīmekļa vietnē. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | VID, Valsts drošības iestādes. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorga­nizācija, to ietekme uz institūcijas cilvēkresursiem | Likuma izpildes nodrošināšana tiks veikta esošo funkciju un cilvēkresursu ietvaros.  Jaunas institūcijas netiek veidotas. Netiek paredzēta esošo institūciju likvidācija vai reorganizācija. |
| 3. | Cita informācija | Nav. |

Finanšu ministre D. Reizniece-Ozola

Lukšo, 67095522

[Irita.Lukso@fm.gov.lv](mailto:Irita.Lukso@fm.gov.lv)

Kalvāne, 67095526

Gundega.Kalvane@fm.gov.lv

1. Saskaņā ar Ministru kabineta 2006.gada 3.oktobra noteikumu Nr.808 “Noteikumi par biedrību, nodibinājumu un arodbiedrību gada pārskatiem” 55.1 punktā noteikto aizpilda 4.pielikuma tabulu. [↑](#footnote-ref-1)